I ništa te kao ne boli
Dan je kao sunčan. 
Ti si kao veseo. 
Prolaziš, kao ne vide te. 

Svima je kao lijepo. 
Svima je kao dobro. 
Svima je kao ludo. 

I ti si kao sretan. 

Živi se kao u miru. 
Ptice su kao slobodne. 
Budućnost kao na dlanu. 

Savjest je kao čista. 
I suncu je kao jasno. 
O, srce, kao pjevaj. 

Svi kao brinu o svima. 
Svatko je prijatelj kao. 
Svima je kao stalo do tebe 
i do svijeta. 

I dan kao ode. 
I ti se kao smiješiš! 
I ništa te kao ne boli. 

Enes Kišević